Predkladacia   správa
	Predkladaným   návrhom  nariadenia  vlády  Slovenskej  republiky  sa v súlade s  § 12 ods. 2 a § 14 ods. 1 a 6 zákona   Národnej rady  Slovenskej republiky č. 287/1994 Z. z. o ochrane prírody a krajiny vyhlasuje územie Národného parku Veľká Fatra a jeho ochranné pásmo.
	Územie navrhovaného Národného parku Veľká Fatra je temer totožné so súčasnou Chránenou krajinnou oblasťou Veľká Fatra, ktorá bola vyhlásená MK SSR vyhláškou č. 8/1974 Zb.
	Vlastné územie navrhovaného národného parku pokrýva 40 371 ha a tvoria ho lesné porasty, len malú časť zaberajú trvalé trávne porasty a iné plochy.  Navrhované ochranné pásmo,  nachádzajúce sa z jednej tretiny aj na  poľnohospodárskych pozemkoch,  v okrajových častiach lesného pôdneho fondu a intravilánoch niektorých obcí,  plní funkciu tlmenia vplyvu urbanizovaných oblastí na najcennejšie časti územia. Jeho rozloha je 26 133 ha. Celková výmera Národného parku Veľká Fatra s ochranným pásmom je teda 66 504 ha, čo je o 14 606 ha menej , ako výmera pôvodnej Chránenej krajinnej oblasti Veľká Fatra, vyhlásenej v roku 1974.
	Územie navrhovaného Národného parku Veľká Fatra predstavuje jedno z najtypickejších a plošne najrozsiahlejších jadrových pohorí Vnútorných Karpát Slovenska. O výnimočnosti územia svedčí skutočnosť, že na ploche  navrhovaného národného parku a jeho ochranného pásma sú už v súčasnosti vyhlásené chránené územia v kategóriách: prírodná rezervácia (1), národná prírodná rezervácia (13),  prírodná pamiatka (3) a chránený areál (1). Zvýšením stupňa ochrany z chránenej krajinnej oblasti na národný park sa vytvoria podmienky pre ucelenú a účinnejšiu ochranu zachovalých prírodných lesov a pralesov karpatského typu, vysokohorskej teplomilnej flóry a viacerých druhov chránených živočíchov, ako aj trvalo udržateľné využívanie tohto cenného územia.
	Vyhlásenie Národného parku Veľká Fatra je spojené s investíciami zo štátneho rozpočtu, predovšetkým na označenie hraníc národného parku a jeho ochranného pásma,  na vypracovanie územného priemetu a vydanie nových máp.
	Návrh nariadenia vlády Slovenskej republiky bol v rámci medzirezortného pripomienkového konania zaslaný 14 ministerstvám, 15 ústredným orgánom štátnej správy a vybraným inštitúciám. Svoje stanoviská zaslalo 23 orgánov, z ktorých 14 nemalo pripomienky k predloženému návrhu nariadenia vlády Slovenskej republiky. Zásadné pripomienky, ktoré boli akceptované, boli do návrhu nariadenia zapracované. Pripomienky, ktoré neboli akceptované, sú uvedené vo vyhodnotení pripomienkového konania s uvedením dôvodu neprijatia. 
Návrh nariadenia vlády bol schválený v Legislatívnej rade vlády Slovenskej republiky 26. januára 1999. Následne bol predložený vláde Slovenskej republiky. K prerokovaniu návrhu vo vláde však nedošlo, nakoľko Ministerstvo životného prostredia žiadosť o jeho prerokovanie vo vláde stiahlo s tým, že do vlády Slovenskej republiky bude predložený po vydaní nariadenia vlády Slovenskej republiky o spôsobe výpočtu a úhrady majetkovej ujmy vzniknutej obmedzením bežného hospodárenia na pozemku, ktorý nie je vo vlastníctve štátu. Toto nariadenie vlády bolo v Zbierke zákonov publikované pod číslom 24/2002. 
Návrh  nariadenia vlády Slovenskej republiky, ktorým sa vyhlasuje Národný park Veľká Fatra predkladá opätovne do vlády Slovenskej republiky Ministerstvo životného prostredia bez rozporov.